39. schôdza NR SR - 6.deň - B. popoludní
Dátum: 2025-09-17
Poslanec: Hargaš, Ján (PS)
Druh vystúpenia: Vystúpenie v rozprave

kde, ani koľko bude šetriť na sebe. A keď už sme taká konštruktívna opozícia, tak zase vám dáme aj konštruktívne návrhy. Ja vám dám návrh, že ako by ste mohli šetriť napríklad na štáte, na štátnych výdavkoch. Viete koľko asi nakupuje štát každý rok, koľko dáva do verejných obstarávaní? Približne 5 mld. ročne. 5 mld. 5 mld. Keby ste pri tých obstarávaniach dokázali usporiť 10 %, tak máte 500 mil. úsporu. 500 mil. čiže tretinu toho, čo hovoríte ľuďom, že budete šetriť na sebe. Keby ste len 5 %, tak 250 mil. A to nie je, že ja si to vymýšľam, že tak sa mi hodia čísla. Keď ja som bol v tej minulej vláde štátny tajomník za IT, tak sme priemerné úspory na IT tendroch dokázali zvýšiť z 5 % na približne 14. Z 5 % na 14 % sme dokázali zvýšiť úsporu, chápete, že šetrili sme viac. Čiže keby ste vy toto isté dokázali pri všetkých štátnych nákupoch, tak máte pol miliardy len taký fukot. Každý jeden rok. Ale nerobíte to, nerobíte to. Namiesto toho tu vidíme, keď teda iba o mojom fachu budem rozprávať, o IT, tak dneska prebehlo médiami, že idete nakupovať systém na e-fakturáciu, e-faktúra za viac ako 40 mil. eur. ÚHP to už skritizovalo, že tam vidí nejaké úspory, ktoré by ste mohli dosiahnuť. Idete nakupovať, dneska to prebehlo, veľmi zaujímavé, na toto si ešte posvietim, v Národnej agentúre pre sieťové elektronické služby, to sú tí, čo prevádzkujú portál slovensko.sk. Idú nakupovať nový systém, pravdepodobne priamym zadaním pre súčasného dodávateľa za 60 mil. eur, kolegovia. 60 mil. eur. Tam sú vaše úspory, nech sa páči. Z toho treba rezať. Z toho treba sekať. Z týchto peňazí. Presne takto to fungovalo za tej bývalej smeráckej vlády a podarilo sa nám to znížiť za tej predošlej vlády a vy zase ste začali nafukovať. Zase IT sa stáva klondajkom. Čiže keď chcete tipy, že kde naozaj môžete šetriť, tak tam. A naozaj by som vás chcel poprosiť kolegovia z koalície, hociktorý z vás, prihláste sa prosím vás s faktickou ak viete, alebo pána ministra by som chcel poprosiť, že nech nám povie ten presný zoznam, ako chcete ušetriť 1,3 mld. na sebe. Pretože dvojité platy ste si neznížili, ministri si neznížia, doživotnú rentu ste nezrušili premiérovi, oslavy predpokladám, že zase budú honosné, zase sa budú piecť býky pre vrchnosť, aby sa ľudia mohli pozerať, ako si vrchnosť dáva pečeného býka. Vám to nepríde trošku, prepáčte, že až nemiestne? V čase konsolidácie toto robiť? Ja som sa napríklad čudoval, že keď bol aj deň otvorených dverí v Národnej rade, že prečo tam každú hodinu lieta vrtuľník, z ktorého sa spúšťajú dole vojaci. Ja neviem, nemám, nie som v tomto fachu, že koľko stojí letová hodina vrtuľníka, ak niekto viete, povedzte mi, ale predpokladám, že to nebudú desiatky eur ani stovky, že to budú celkom slušné peniaze. A prišlo mi to trochu také ako neviem, v čase konsolidácie vrtuľníky len tak poletujú, aby sme ľuďom ukázali, že máme vrtuľníky a máme vojakov? (Reakcia z pléna.) Prosím? Či cvičiť musia? To je naozaj argument? A viete to naozaj overiť, že nemajú hodiny a musia cvičiť? Keby aj museli cvičiť, dobre, tak sa vrátim naspäť a tie dvojnásobné platy? Oni tiež musia cvičiť? Ministri musia cvičiť, že aké to je byť bohatý? Pán kolega. Čiže asi toľko ku kritike obsahu tej konsolidácie. Od ľudí idete vyťahovať, rozprávate podľa mňa teplý vzduch o tom, ako budete šetriť na sebe a naozaj to nikde nie je vidieť. No a každý návrh zákona podľa môjho názoru má nejakých víťazov a nejakých porazených. Tak to skúsim na záver zosumarizovať, že kto sú víťazi tejto konsolidácie. Kto sa môže tešiť, že takto sa konsoliduje. Tešia sa naozaj tí najbohatší v tejto krajine. Tešia sa vaši oligarchovia, tešia sa tí, ktorí naozaj majú obrovské majetky, pretože ich sa to nedotkne. Tešia sa ministri, pretože tým plat budúci rok dokonca porastie. Nachvíľku sa zníži a potom im zase porastie. Poviem vám za chvíľku výpočet. A poviem vám ho rovno. Dnes minister dostáva v čistom 7950 eur. V čistom. Na chvíľku sa mu to zníži od januára na tri mesiace a potom v apríli, keď nabehne valorizácia paušálnych náhrad, ktoré sa nezdaňujú, ani sa z nich neplatia odvody, tak od apríla budú dostávať ministri 8120 v čistom. Že koľko mu cinkne na účet. Čiže ministri dostanú po väčšinu roka, trištvrte roka o 170 eur mesačne viac, viac. Živnostník, hocijaký živnostník, pani učiteľka, ktorá doučuje popri škole za 500 eur mesačne, bude mať 130 eur odvod. Povinný odvod do sociálneho poistenia. Mínus 130. Čiže ministri plus 170, živnostníci mínus 130. Plus zvýšené zdravotné odvody atď., atď. Čiže víťazi tejto konsolidácie sú ministri. Aj tuto poslanci v tejto sále. Lebo ani vás sa to nedotkne. Víťazi. No a víťazom konsolidácie je napríklad hazard, do ktorého ste sa neodvážili zarezať a zdaniť ho razantnejšie, čiže napríklad hazard. No a kto sú porazení? Tak porazení tejto konsolidácie sú pracujúci ľudia na Slovensku. Porazení tejto konsolidácie sú samosprávy, pretože aj im budete brať podielové dane. Porazení tejto konsolidácie sú podnikatelia. To sú porazení a porazeným tejto konsolidácie je aj pán podpredseda parlamentu Andrej Danko, pretože sa veľmi bil za živnostníkov, na tom si postavil celú svoju politickú agendu, ako on bude brániť živnostníkov. Táto konsolidácia je prehra pána Danka na plnej čiare. Na plnej čiare ho v konsolidácii použili. Ešte aj tú transakčnú daň ste odsunuli, aby ste o nej hlasovali až vtedy, keď pán Danko ukáže, že vie byť poslušný, tak on je podľa mňa jeden z tých porazených v tejto konsolidácii. A čudujem sa tomu, že to berie zatiaľ s takým pokojom. Podľa minuloročnej skúsenosti očakávam rebéliu o chvíľu, lebo dnes ho naozaj môžem dať iba do kategórie porazených. Kolegovia na záver, začínal som tým, že čo definuje túto vládu a ja si myslím, že ju naozaj definuje strach. A ja už to na vás vidím, preto sekáte tie rozpravy, lebo čo najmenej aby sa o tom rozprávalo, že ja naozaj vidím na vás, že vy si uvedomujete, že tie najbližšie voľby už nevyhráte, že tí ľudia vám to zrátajú, že to vlastne vidí každý jeden, kto sa na to pozrie, že prečo ja musím platiť vyššie dane a vyššie ceny potravín a vyššie, za všetko musím platiť viac, keď ministri si nadelili dvojnásobné platy. Veď to je taká, tak do očí bijúce, že mňa to naozaj prekvapuje, že politický cit vám to akoby že dovolí, zdvojnásobiť si platy v čase konsolidácie. Takže ja si myslím, že máte naozaj strach z toho, že tie ďalšie voľby už nevyhráte a ja som to hovoril aj v rozprave ku SLK, ja si myslím, že aj to vaše šírenie strachu a nálepkovanie nás kadejakými témami a to, že sa tu bavíme o pohlaviach a mimovládkach, že to je jediné, čo podľa mňa viete, že na to máte kapacitu, že šíriť strach v tej spoločnosti. A ja si myslím, že vízia a odhodlanie, ktorú ponúkame, vždy porazí strach. Vízia a odhodlanie. A prvou časťou tej vízie je náš ekonomický program TRESK, ktorý sme pripravili, pretože my máme jasnú predstavu, ako by sme naštartovali slovenskú ekonomiku, namiesto takéhoto látania, ktoré tu predvádzate vy každý jeden rok. My máme jasnú predstavu, ako by sme naštartovali slovenskú ekonomiku, pretože to je tá najlepšia forma konsolidácie. A čo môžem sľúbiť aj z tohto miesta je, že súčasťou tej vízie je aj to, že si veľmi dobre uvedomujeme, čo to znamená šetriť na sebe a že by sme boli ochotní šetriť na sebe, namiesto toho, čo vy tu predvádzate voči verejnosti na Slovensku. Čiže pamätajte, vízia a odhodlanie porazí strach a myslím, že o dva roky sa to potvrdí aj vo voľbách. Ďakujem pekne.